b'\n_START_ARTICLE_\nIndian Airlinesin lento 814\n_START_SECTION_\nKaappaus\n_START_PARAGRAPH_\nIndian Airlinesin lennon 814 kaapparit tunnistettiin pakistanilaisiksi henkil\xc3\xb6iksi nimelt\xc3\xa4 Ibrahim Athar, Shahid Akhtar Sayed, Sunny Ahmed Qazi, Mistri Zahoor Ibrahim ja \xe2\x80\x9dShakir\xe2\x80\x9d. Lennon stuertti Anil Sharma kertoi my\xc3\xb6hemmin ett\xc3\xa4 aseistuneet miehet uhkasivat r\xc3\xa4j\xc3\xa4ytt\xc3\xa4\xc3\xa4 koneen, ellei lentokapteeni Devi Sharan lent\xc3\xa4isi l\xc3\xa4nteen, kuten he vaativat._NEWLINE_Kaapparit halusivat koneen Lucknow\xe2\x80\x99n yl\xc3\xa4puolelle ja lent\xc3\xa4\xc3\xa4 sielt\xc3\xa4 Lahoreen. Pakistanin viranomaiset eiv\xc3\xa4t halunneet ottaa konetta vastaan, ja kapteeni Sharan vakuutti, ettei polttoaine riit\xc3\xa4 Lahoreen saakka, joten koneen piti laskeutua Intian Amritsariin. Amtritsarissa henkil\xc3\xb6kunta toivoi, ett\xc3\xa4 kaappaus loppuisi pian. He pyysiv\xc3\xa4t tarkka-ampujia lentokent\xc3\xa4lle ampumaan lentokoneen renkaat tyhjiksi. Pyynt\xc3\xb6\xc3\xb6n ei suostuttu tuntemattomasta syyst\xc3\xa4. Amritsarin poliisia pyydettiin odottamaan Intian erikoisjoukkoja. Kaapparit pyysiv\xc3\xa4t polttoainet\xc3\xa4ydennyst\xc3\xa4. Ensin Intian hallitus ei suostunut, mutta kun 25-vuotias Rupin Katyal puukotettiin, t\xc3\xa4ydennykseen suostuttiin, kuitenkin niin ettei se tapahtuisi aivan heti. Katyal kuoli my\xc3\xb6hemmin vammoihinsa. Kaapparit uhkasivat tappaa kaikki matkustajat, ellei kapteeni nousisi 30 sekunnin kuluessa. Intian erikoisjoukot olivat saapumassa, mutta joutuivat liikenneruuhkaan Amtritsarissa. Polttoaineen v\xc3\xa4hyydest\xc3\xa4 huolimatta Airbus A300 nousi kohti Lahorea._NEWLINE_Kun kone l\xc3\xa4hestyi Lahorea, lennonjohto ei suostunut antamaan sille laskeutumislupaa. Valot ja muut navigointiv\xc3\xa4lineet sammutettiin. Toimintaa kritisointiin j\xc3\xa4lkeenp\xc3\xa4in etenkin Ison-Britannian ja Yhdysvaltain hallituksia my\xc3\xb6ten pelkuruutena. Kun kone l\xc3\xa4hestyi Lahorea, varapilotti huomasi omituisia valoja. H\xc3\xa4n tajusi, ettei kone laskeutuisi kiitotielle vaan maantielle. Kapteeni onnistui lis\xc3\xa4\xc3\xa4m\xc3\xa4\xc3\xa4n korkeutta ja v\xc3\xa4ltt\xc3\xa4m\xc3\xa4\xc3\xa4n onnettomuuden. Lennonjohto salli lopulta koneen laskeutumisen Lahoren lentoasemalle. Muutaman sekunnin kuluttua laskeutumisesta kone p\xc3\xa4\xc3\xa4sti loput polttoaineesta ulos. Kone tankattiin v\xc3\xa4litt\xc3\xb6m\xc3\xa4sti. Pakistanin viranomaiset eiv\xc3\xa4t sallineet koneen j\xc3\xa4\xc3\xa4mist\xc3\xa4, koska eiv\xc3\xa4t halunneet sekaantua kriisiin, jotta heit\xc3\xa4 ei leimattaisi terrorismin tukijoiksi. Lahoresta kaapattu kone lensi Dubain kansainv\xc3\xa4liselle lentoasemalle, Yhdistyneisiin arabiemiraatteihin. Dubain lentoasemalla 25 matkustajaa vapautettiin ja puukotetun Katyalin ruumis luovutettiin viranomaisille. Dubaista kone matkasi kohti pohjoista ja laskeutui Kandahariin Talibanin hallitsemaan islamistiseen Afganistaniin.\n_START_SECTION_\nKandahar\n_START_PARAGRAPH_\nTaliban kielt\xc3\xa4ytyi yhteisty\xc3\xb6st\xc3\xa4 Intian hallituksen kanssa ja otti koneen mielell\xc3\xa4\xc3\xa4n vastaan. He eiv\xc3\xa4t sallineet Intian erikoisjoukkojen saapumista vapauttamaan konetta, koska eiv\xc3\xa4t halunneet vieraita joukkoja maaper\xc3\xa4lleen. He eiv\xc3\xa4t suostuneet vapauttamaan konetta my\xc3\xb6sk\xc3\xa4\xc3\xa4n itse. My\xc3\xb6hemmin saatiin selville, ett\xc3\xa4 Taliban ja Al-Qaida tukivat kaappausta. Taliban saartoi koneen tankeilla ja sotilailla pel\xc3\xa4ten Intian erikoisjoukkojen yll\xc3\xa4tyshy\xc3\xb6kk\xc3\xa4yst\xc3\xa4. Neuvottelut alkoivat Intian Kabulin-suurl\xc3\xa4hetyst\xc3\xb6n ja kaappareiden v\xc3\xa4lill\xc3\xa4._NEWLINE_Vasta viikon kuluttua Intian hallitus l\xc3\xa4hetti Kandahariin neuvottelijaryhm\xc3\xa4n. Media Intiassa rupesi tukemaan t\xc3\xa4t\xc3\xa4 patrioottista p\xc3\xa4\xc3\xa4t\xc3\xb6st\xc3\xa4 ja vaati pikaisia poliittisia neuvotteluita._NEWLINE_Vaatimuksena oli, ett\xc3\xa4 kolme pakistanilaista muslimiterroristia vapautettaisiin Intian vankiloista. Lopulta t\xc3\xa4h\xc3\xa4n suostuttiinkin. Vapautetut terroristit olivat Maulana Masood Azhar, Mushtaq Ahmed Zargar ja Ahmed Omar Saeed Sheikh. Intian ulkoministeri Jaswant Singh meni henkil\xc3\xb6kohtaisesti Kandahariin vankeineen, sai vaihdettua heid\xc3\xa4t kaapatun koneen matkustajiin ja salli sen j\xc3\xa4lkeen kaappaajille vapaan p\xc3\xa4\xc3\xa4syn koneesta. 31. joulukuuta vuonna 1999 vapautetut koneen panttivangit lensiv\xc3\xa4t takaisin Intiaan erikoiskoneella. Kaapparit katosivat tuntemattomaan paikkaan Afganistanissa Talibanin antamalla linja-autolla.'